Ich, Walther von Halwil, thuē kund mengklichm̄ unnd bekenne mich mit disem brieff, das ich mit wolbedachtm̄ muͤt unnd guͤteˀ zittlicheˀ vorbetrachtung durch mines besseren nutzes unnd fromen willen eines uffrechtn̄, staͤtn̄, vesten, ewigen, unwiderruͤfflichn̄ kouffs fùr mich, alle mine erbn̄ verkoufft
unnd zekouffen geben hab. gib ouch wüssentlich ze kouffen mit dism̄ brieff, wie das vor allen lüten, richteren unnd gerichtn̄, geistlichen unnd weltlichē,
guͦt crafft haben sol, unnd weg der hochwirdigen unnd geistlichn̄ frown̄, ✳ frow Anna vom Stein, aͤptissin, unnd gemeinen convent frowē
des gotzhuses Küngsfelden, unnd allen iren ewige nachkomen, sechs mütt unnd drü fiertel wolbereitz ✳ kernens jaͤrliches zinsses unnd Laͤnntzburger messes von, uff unnd ab einem hoff zuͦ Seon gelegn̄, so Ruͦtsch Walthins gsin ist unnd jetzmal inhalt unnd buwt Hennsli Suter, so
harumb mitt hus, hoff, hoffstat, acker, matten, holtz, veld, wunn, weid unnd besunder mit allem begriff unnd rechter zuͦ gehoͤrd ✳ verpfent unnd
zinsbar ist unnd sust mit anderē zinssen nitt beladen, dan drü fieretel kernē der kilcherr zuͦ Seon ab dem gantzē hoff, so Margret Walthin,
des obgemeltē Ruͦtschman Walthins elicher gemachel, daran zuͦ einem jarzit geben unnd geordnet hàt. darzuͦ so behalt ich, obgenanter
Walther von Halwil, uff dem obgenemtn̄ hoff mir selbs unnd minen erben zuͦ unnseren handen vor, die boden zinssz, genant die vogty,
namlich ab dem hus unnd guͤterē so Ruͦtsch Waltins gsin unnd vom probst von Werd erkoufft sind, jaͤrlich einliff fiertel haber, sechs
schilling unnd am dritten jar ein huͦn. aber ob der hoffstatt, so der Meyerin von Taͤnwil was, sechs haller. aber dritthalb fiertel haber
unnd fünfftzechn̄ haller von Schnartwilers guͦt, hat ein teil Ruͤdi Foͤni, unnd gebend beidi am dritten jar ein huͦn. aber zwey fiertel haber und
ein schilling von Hennsli Suters teil, gelegn̄ an Schnartwilers guͦt. unnd ist diser kouff beschaͤchn̄ umb sibentzig guldin guͦter an gold,
dero ich guͤtlich usgericht, bezalt unnd bemuͤgt bin, das ich insunderheit hiemit bekenn unnd die kouͤffer unnd ire nachkomē für mich
unnd mine erben ledig sag harumb, so soͤllend unnd moͤgend die jetz gemeltn̄ kouͤffer die vorbestimptn̄ jaͤrlichn̄ zinssz, die sechs
mütt unnd drü fiertel kernē, hinfür jemer unnd ewenclich inhaben, nutzen, niessen, besetzen, entsetzn̄, verkouffen unnd damit handlen,
wandlen, thuō unnd lassn̄ ✳ als mit irem eignem erkoufftem, fryem guͦt, von mir, minen erben unnd megklichm̄ von unnser wegen
daran ungesumpt, ungeirt unnd gantz unverhindert. begib unnd enzich mich òch für mich, mine erben unnd nachkomen aller der
vorderung unnd ansprach, so ich bishar darzuͦ unnd daran je gehept hab unnd hinfür daran gewünnē, erlangen oder überkomē moͤcht,
mit oder ane gericht, geistlichn̄ oder weltlichm̄, noch sust inhein wise, noch weg, ouch darzuͦ aller gnaden, fryheiten, hilff unnd
schirms unnd gemeinlich alles des, so jemand hiewider zehilff und zefürzug erdencken han oder mag, unnd besunders des rechten,
so gemeiner verzichung, die nitt sündrung hàt, widerspricht. geloben unnd versprich òch by minen guͦtn̄ trüwn̄ für mich unnd
mine erben dises kouffs umb den obgeschribnen zinssz rechter waͤr zesind unnd darumb guͦte redliche waͤrschafft zeleistn̄ und zethuͦnd,
da sy des jemer bedoͤrffennd unnd notturfftig sind oder werdend in unnserm̄ costn̄ unnd ane iren schadn̄, getrüwlich unnd ungevarlich.
unnd des alles zuͦ einem waren unnd offnen urkünd, so han ich, obgemelter verkouͤffer, Walther von Halwil, min eigen insigel
an disen brieff gehenckt, mich unnd mine erben alles des, so hie von unns geschribn̄ stât zebesagend, der geben ist
maͤntig nach dem sunnētag reminiscere, im jar als man zalt von der gepurt unsers herren thusend funffhundert
unnd ein jar.